Паччахьан эскаршца 1811-чу шеран августехь, Каргалинская олучу станицехь хиллачу т1амехь г1азот хилла ву Эвтарара Мит1а. Эвтархойн Ахьмадан воккхахволу ваша. И д1авуллуш эвтарахь хилла ву Майртуьпара Таймин Бийболат, Сесанара схьавалар долу Ташо- Хьаьжа олий дуьйцура эвтархоша. Таймин Бийболат 22 шо долуш, лохочу дег1ахь а волуш, ша воьттина вича санна бутон дег1 долуш, т1ахъаьлла, т1амна каден вара. Цунна улло а х1иттина, т1ом бар дозалла хеташ бара Эвтархой: Дибин к1ант Эвтарха, 1ахин Темаркъа, 1успана 1успа, Анзора Мохьмада к1ант Мит1а, цуьнан ваша майра Зулум а. Паччахьан эскаршца хиллачу Таймин Бийболатан тасадаларшкахь дакъалоцуш къона молла вара Эндарера Ташо-Хьаьжа. Иза Таймин Бийболатал цхьа шо жима вара. Цуьнан да Тоба аьчка-пхьар хилла. Цо вордана семана милкаш, эчиган х1азарш дой, суьйлашна, г1умкашна, а духкура. Дика пхьар ву аьлла, юьртарчу нохчаша кхайкхина вигна а хилла и Эндаре. Доьналла долуш, ша жима волчу хенахь деца Хаьжц1а вахана а вара Ташо-Хьаьжа. Нохчийн баьчча Таймин Бийболат дог-йовха вара х1инца. Шена зеделларг д1адала уллохь накъост вара цунна. 1830 –чу шарахь нохчийн баьчча хьо хила веза аьлла, т1еман декхарш цуьнга д1аделира Бийболата. Ташов-Хьаьжас ша реза ца хиллехь а, шена т1елецира и сийлахь г1уллакх. Цунна ша шайх хиларе терра, хаьара Таймин Бийболатан дуьненахь яккха йисина хан дукха йоций. Паччахьан инарлаша алапа х1оттийна т1аьхьабаьхна лелош нах бара цунна. Тешнабехк а бина, 1832-чу шеран аьхка Таймин Биболат вийра таркхойн Шовхалан к1анта Салис.